Redut

Redut (vene keeles ЧВК "Редут") on peamiselt Venemaa sõjaväelastest koosnev paramilitaarne relvaüksus, mida on kasutatud Süüria nafta- ja gaasitööstuse rajatiste kaitsmiseks ning Venemaa sissetungil Ukrainasse 2022.-2023. aastal. Redut loodi 2008. aastal Venemaa sõjaväeluure GRU 45. eriotstarbelise kaardiväebrigaadi juurde Kubinkas Moskva oblastis. Tema väljaõppebaas asub kohe 45. brigaadi kõrval. Algul kandis ta nime eraarmee Štšit (kilp, vene keeles частнaя военнaя компания "Щит"). 2019. aastal oli seal umbes 200–300 palgasõdurit. Tema algseks peaülesandeks oli Vladimir Putini lähikonda kuuluva ärimees Gennadi Timtšenkole kuuluva gaasitorustikufirma Stroitransgaz rajatiste kaitse Süürias. Venemaa võimudele opositsioonilise ajalehe Novaja Gazeta andmetel kaitsti umbes viit ettevõtet. Grupi suurus igal objektil oli orienteeruvalt 25–30 inimest, personali rotatsioon toimus iga kolme kuu tagant, kuid soovi korral oli võimalik lähetust pikendada. Mehed toimetati teenistuskohta Venemaa sõjaväe transpordilennukiga. Esimesed Reduti luureüksused saabusid Venemaa poolt okupeeritud Ukraina aladele 2021.–2022. aasta vahetusel. 2022. aasta 23. veebruari öösel ületas rühm Reduti sõdureid Stanõtsja Luhanska lähedal Siverski Donetsi jõe ja viis läbi luuret Ukraina vägede tagalas. Kohe pärast Venemaa täiemahulise sissetungi algust Ukrainasse alustas Redut kiiruga ulatuslikku palgasõdurite värbamist, mille raames trükiti isegi nn mustad nimekirjad inimestest, kes ei läbinud Reduti vastuvõtuvestlust. Arvukad vastloodud Reduti üksused osalesid lahingutegevuses korraga mitmel suunal: Kiievis, Harkivis, Donetskis ja Luhanskis. 2022. aasta märtsi alguses pidasid Kiievi oblastis Vene vägede halva koordineerimise tõttu kaks Reduti kolonni, mis pidasid üksteist vaenlaseks, tulevahetuse, mille käigus ühe Reduti üksuse ülem Ivan Mihhejev sai surmavalt haavata. Reduti palgasõdurid on osalenud ukraina tsiviilisikute, eriti sõjaveteranide piinamises ja mõrvamises Ukraina idaosas. Nii teatas Ukraina julgeolekuteenistus SBU 11. oktoobril 2022 Venemaa sõjaväeüksuse tabamisest Harkivi oblastis, millesse kuulusid 2 Vene relvajõudude 16. eriväebrigaadi ja kaks Reduti sõdurit. Uurimise käigus tunnistasid vangid, et olid seotud Borovi küla tsiviilelanike piinamisega. Kuriteopaigal puhkekeskuse Svitlo Šahtja territooriumil avastas politsei piinamisaugu, kus oli kahe piinamisjälgedega mehe surnukeha. Meedia andmeil juhib Reduti major Konstantin Mirzajants, endine Venemaa 45. õhudessantpolgu (hiljem brigaad) komandöri asetäitja. "How Russia's GRU Set Up A Fake Private Military Company For Its War In Ukraine". rferl.org (inglise). RFE/RL. 10. oktoober 2023. Vaadatud 11. oktoobril 2023. In reality, what is known as Redut is a recruitment system for combat units that is coordinated and funded by the Russian military, in particular its intelligence agency, known as the GRU, according to the investigative documentary released on October 10 by Schemes and Systema, RFE/RL's Ukrainian and Russian investigative teams, respectively. https://meduza.io/feature/2019/07/29/v-sirii-ubity-troe-naemnikov-iz-rossiyskoy-chvk-schit-ona-zanimaetsya-ohranoy-ob-ektov-prinadlezhaschih-gennadiyu-timchenko https://novayagazeta.ru/articles/2019/07/28/81406-bez-schita https://meduza.io/feature/2022/07/13/grubo-govorya-my-nachali-voynu https://graty.me/uk/news/ne-lishe-vagner-troh-bijcziv-rosijsko%D1%97-pvk-redut-zasudili-za-najmanstvo-ta-vo%D1%94nni-zlochini/ Koduleht Yelizaveta Surnacheva, Daniil Belovdiev, Valeriya Yegoshyna, Kira Tolstyakova, Robert Coalson, and Carl Schreck. The Redut Ruse | Inside Russia’s Fake Private Mercenary Company Fighting In Ukraine | By Schemes and Systema. RFE/RL, 2023 (inglise, ukraina ja vene keeles)